Jeug van vandag ‘verdien beter’Alan Winde, Wes-Kaapse premier. Die Wes-Kaapse premier, Alan Winde, sê nes die jeug van 1976 verdien die jeug van vandag ook beter. Die premier sê die vlakke van jeugwerkloosheid is onaanvaarbaar hoog en dat armoede, geweld en mishandeling kinders en jong mense op ŉ daaglikse basis in die gesig staar. “Nes die jong mense van 1976 het ons jong mense ook ŉ belangrike rol om te speel om die toekoms van die land en die provinsie te help vorm,” het Winde gesê. “Onderrig, kennis en vaardighede gaan hulle toekoms ontsluit en ek moedig jong mense aan om elke geleentheid aan te gryp.” Winde het gesê die Wes-Kaapse regering verskaf ŉ magdom inligting aan jong mense deur sy biblioteke, skole, jeugkafees, asook deur gratis internettoegang. “As die regering in die provinsie is ons daartoe verbind om gehalte onderwys te verskaf, toegang tot onderwys te bied en te belê in vaardigheidsontwikkelingsprogramme wat jong mense voorberei vir toekomstige loopbane in velde soos wetenskap en tegnologie, ingenieurswese, kodering en wiskunde” het Winde gesê. Winde het gesê die provinsie gaan daarop fokus om die ekonomie te laat groei en wil ŉ gunstige omgewing vir beleggers skep. “Jong mense in dié provinsie verdien om veilig te voel en ek doen ŉ beroep op hulle om te praat oor misbruik en om aktiewe burgers te word wat werk vir die welstand van hulle gesinne, skole of gemeenskappe en om dwelms, bendes en misdadigheid te vermy.” Winde sê jong mense in die provinsie word dikwels na die misdaadwêreld gelok met beloftes van ŉ ander leefstyl, of soms net uit desperaatheid. Die Wes-Kaap het onder meer naskoolse en vakansieprogramme, asook skoolveiligheidsprogramme ontwikkel om kinders se veiligheid te verbeter. Winde het gesê die provinsie is ook besig om ŉ kommissaris van kinders aan te stel wat na kinderregte gaan omsien. Die premier het alle pa’s – biologies of nie – wat ŉ aktiewe rol in die vorming van jong mense speel, bedank. “Kinders en jong mense het positiewe rolmodelle nodig na wie hulle kan opsien en wat hulle veilig kan hou,” het Winde gesê.